CELEX: 32015D0623(01)
Language: et
Date: 2015-06-17 00:00:00
Title: Komisjoni otsus, 17. juuni 2015, millega luuakse komisjoni eksperdirühm nimetusega „Head maksuhaldustava, agressiivset maksuplaneerimist ja topeltmaksustamist käsitlev platvorm” ning asendatakse otsus C(2013) 2236

23.6.2015   
            
            
               ET
            
            
               Euroopa Liidu Teataja
            
            
               C 206/5
            
         KOMISJONI OTSUS,
   17. juuni 2015,
   millega luuakse komisjoni eksperdirühm nimetusega „Head maksuhaldustava, agressiivset maksuplaneerimist ja topeltmaksustamist käsitlev platvorm” ning asendatakse otsus C(2013) 2236
   (2015/C 206/04)
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Komisjon esitas 6. detsembri 2012. aasta teatises (1) maksupettuste ja maksudest kõrvalehoidumise vastase võitluse tõhustamise tegevuskava. Teatisele oli lisatud kaks soovitust, millest ühes käsitleti agressiivset maksuplaneerimist (2) ja teises meetmeid, mille eesmärk on julgustada kolmandaid riike kohaldama hea maksuhaldustava miinimumnõudeid (3).
            
         
               (2)
            
            
               Komisjoni otsusega C(2013) 2236 (4) loodi komisjoni eksperdirühm „Head maksuhaldustava, agressiivset maksuplaneerimist ja topeltmaksustamist käsitlev platvorm” (edaspidi „platvorm”), et vaadata läbi edusammud, mis on tehtud seoses mitme meetmega, sealhulgas maksupettusi ja maksudest kõrvalehoidumist käsitleva 2012. aasta tegevuskavaga ja kahe soovituse rakendamisel. Teatises topeltmaksustamise kohta ühtsel turul (5) lubas komisjon uurida, millist kasu võiks tuua topeltmaksustamist käsitleva ELi foorumi loomine. Kuna topeltmaksuvabastus ja topeltmaksustamine on sageli seotud, näis asjakohane käsitleda platvormil ka topeltmaksustamist, ja seda jätkatakse ka praegu.
            
         
               (3)
            
            
               Euroopa Parlament (6) ja Euroopa Liidu Nõukogu (7) on kutsunud üles tegema jätkuvaid jõupingutusi võitluses maksupettuse ja maksustamise vältimisega.
            
         
               (4)
            
            
               Platvormi seisukohad on osutunud kasulikuks valdkondades, kus platvormiga konsulteeritakse. Komisjon võttis 18. märtsil 2015. aastal vastu maksustamise läbipaistvust käsitleva õigusaktide paketi (8). 17. juunil 2015 (9) võttis komisjon vastu teatise õiglasema äriühingute maksusüsteemi kohta liidus (2015. aasta tegevuskava), milles kajastati 2012. aasta soovituste kohaldamist platvormi kaasabil. Kõnealuses teatises andis komisjon teada, et pikendatakse platvormi mandaati, laiendatakse selle reguleerimisala ja tõhustatakse töömeetodeid.
            
         
               (5)
            
            
               Seoses sellega, et on loodud maksustamise läbipaistvuse ja õiglase maksustamise kava, mis on määratletud kahes komisjoni 2015. aasta teatises, on asjakohane vaadata platvormi ülesanded ja toimimine uuesti läbi.
            
         
               (6)
            
            
               Platvorm peaks võimaldama pidada dialoogi, mille käigus vahetatakse eksperditeadmisi ja kuulatakse ära kõigi sidusrühmade seisukohad.
            
         
               (7)
            
            
               Platvormi tööd peaks juhtima komisjoni esindaja ja see peaks koosnema liikmesriikide maksuhaldurite esindajatest ning ettevõtjaid, tsiviilühiskonda või maksuspetsialiste esindavatest organisatsioonidest. Järjepidevuse huvides on soovitav, et komisjoni otsuse C(2013) 2236 kohaldamise ajaks ametisse nimetatud praegused platvormi liikmed jääksid ametisse oma mandaadi lõpuni 22. aprillil 2016.
            
         
               (8)
            
            
               Platvormi liikmete jaoks tuleks kehtestada teabe avalikustamise eeskirjad.
            
         
               (9)
            
            
               Isikuandmeid tuleks töödelda kooskõlas Euroopa Parlamendi ja nõukogu määrusega (EÜ) nr 45/2001 (10).
            
         
               (10)
            
            
               Otsus C(2013) 2236 tuleks tunnistada kehtetuks,
            
         ON TEINUD JÄRGMISE OTSUSE:
   Artikkel 1
   Reguleerimisese
   Luuakse eksperdirühm „Head maksuhaldustava, agressiivset maksuplaneerimist ja topeltmaksustamist käsitlev platvorm” (edaspidi „platvorm”).
   Artikkel 2
   Ülesanded
   Platvormi ülesanded on:
   
               a)
            
            
               soodustada ettevõtjaid, tsiviilühiskonda ja riikide maksuhaldureid esindavate ekspertide arutelu hea maksuhaldustava, agressiivse maksuplaneerimise ja topeltmaksustamise küsimustes;
            
         
               b)
            
            
               anda komisjonile teavet, mis on vajalik punktis a osutatud valdkondade esmatähtsate ülesannete kindlaksmääramiseks ning neis valdkondades edusammude tegemiseks sobivate viiside ja vahendite valimiseks;
            
         
               c)
            
            
               aidata kaasa komisjoni 18. märtsi 2015. aasta ja 17. juuni 2015. aasta teatiste võimalikult heale kohaldamisele ja rakendamisele, selgitades välja tehnilised ja praktilised küsimused, mis võivad olla kõnealuste valdkondadega seotud, ja ka võimalikud lahendused;
            
         
               d)
            
            
               arutada maksuhaldurite, ettevõtjate, tsiviilühiskonna esindajate ja maksuspetsialistide esitatud praktilist teavet ning otsida praeguste siseturu sujuvat toimimist mõjutavate topeltmaksustamisprobleemide tõhusama lahendamise võimalusi.
            
         Käesoleva otsuse kohaldamisel hõlmab termin „hea maksuhaldustava” läbipaistvust, teabevahetust ja õiglast maksukonkurentsi.
   Artikkel 3
   Konsulteerimine
   Komisjon võib konsulteerida platvormiga kõigis hea maksuhaldustava, agressiivse maksuplaneerimise ja topeltmaksustamise ning 2015. aasta tegevuskava järelmeetmete küsimustes.
   Artikkel 4
   Koosseis ja liikmete nimetamine
   1.   Platvorm koosneb kuni 43 liikmest.
   2.   Platvormi liikmed on:
   
               a)
            
            
               liikmesriikide maksuhaldurid;
            
         
               b)
            
            
               kuni viisteist ettevõtjaid, tsiviilühiskonda ja maksuspetsialiste esindavat organisatsiooni, kes on pädevad artiklis 2 osutatud valdkondades.
            
         3.   Iga liikmesriigi maksuhaldur nimetab ühe esindaja ametnike hulgast, kes tegelevad piiriülese maksustamisega ja kelle põhiülesanne on võidelda agressiivse maksuplaneerimise vastu.
   4.   Praegused liikmed jäävad ametisse 22. aprillini 2016. Maksunduse ja tolliliidu peadirektor nimetab kandideerimiskutsele vastanute hulgast lõike 2 punkti b kohased platvormi liikmed. Nimetatud liikmete ametiaeg kestab 23. aprillist 2016 kuni 16. juunini 2019.
   5.   Organisatsioonid määravad kandideerimiskutsele vastamisel ühe esindaja ja asendusesindaja, juhuks kui esindaja puudub või ei saa oma kohustusi täita. Maksunduse ja tolliliidu peadirektor võib keelduda organisatsiooni pakutud esindajat või asendusliiget ametisse nimetamast põhjusel, et asjaomane isik ei vasta kandideerimiskutses esitatud nõuetele. Sel juhul palutakse asjaomasel organisatsioonil nimetada uus esindaja või asendusesindaja.
   6.   Asendusliikmed nimetatakse samadel tingimustel kui esindajad. Asendajad asendavad automaatselt neid esindajaid, kes puuduvad või ei saa töös osaleda.
   7.   Organisatsioonid, kes loeti eksperdirühma kuulumiseks sobivaks, kuid keda ametisse ei nimetatud, võidakse kanda reservnimekirja, mida komisjon kasutab asendusliikmete ametisse nimetamiseks.
   8.   Lõike 2 punkti b kohaseid organisatsioone või nende esindajaid võib kuni nende ametiaja lõpuni asendada või välja jätta järgmistel juhtudel:
   
               a)
            
            
               kui organisatsioon või selle esindaja ei ole enam suuteline tõhusalt platvormi aruteludes osalema;
            
         
               b)
            
            
               kui organisatsioon või selle esindaja ei täida aluslepingu artiklis 339 sätestatud nõuet;
            
         
               c)
            
            
               kui organisatsioon või selle esindaja astub tagasi;
            
         
               d)
            
            
               kui see on vajalik asjakohaste pädevus- ja huvivaldkondade tasakaalustatud esindatuse tagamiseks.
            
         Kui organisatsioon või selle esindaja asendatakse või jäetakse välja, võib maksunduse ja tolliliidu peadirektor vajaduse korral määrata lõike 7 kohasest reservnimekirjast asendusorganisatsiooni või paluda organisatsioonil nimetada teine esindaja või asendusesindaja.
   9.   Organisatsioonide ja nende esindajate nimed avaldatakse komisjoni eksperdirühmade ja muude sarnaste üksuste registris (edaspidi „register”) ning asjakohasel veebisaidil.
   10.   Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001.
   Artikkel 5
   Toimimine
   1.   Platvormi juhataja on maksunduse ja tolliliidu peadirektor või tema esindaja.
   2.   Oma tõhusa toimimise hõlbustamiseks loob platvorm kaks töörühma, kus valitsuse (liikmesriikide maksuhaldurid) ja valitsusvälised (ettevõtjaid, tsiviilühiskonda ja maksuspetsialiste esindavad organisatsioonid) esindajad kohtuvad eraldi.
   3.   Kokkuleppel juhatajaga võib platvorm luua muid töörühmi, kes platvormiga kooskõlastatud volituste alusel tegelevad teatavate konkreetsete küsimustega. Sellised töörühmad saadetakse laiali kohe, kui nende ülesanded on täidetud.
   4.   Platvormi juhataja võib kutsuda platvormi töös ajutiselt osalema väliseksperte, kellel on spetsiifiline pädevus platvormi või töörühma päevakorraküsimuses. Lisaks võib juhataja anda vaatleja staatuse üksikisikutele, eksperdirühmade horisontaalsete eeskirjade (11) eeskirja 8 lõikes 3 määratletud organisatsioonidele ja kandidaatriikidele.
   5.   Liikmed ja nende esindajad ning ka kutsutud eksperdid ja vaatlejad järgivad aluslepingute ja muude asjakohaste liidu eeskirjade kohast ametisaladuse kohustust ning ka komisjoni otsuse 2001/844/EÜ, ESTÜ, Euratom (12) kohaseid komisjoni turvaeeskirju ELi salastatud teabe kaitsmise kohta. Kõnealuste nõuete rikkumise korral võib komisjon võtta kõik asjakohased meetmed.
   6.   Platvormi ja selle töörühmade koosolekud peetakse tavaliselt komisjoni ruumides. Komisjon tagab sekretariaaditeenuste osutamise. Muud komisjoni talitused, kes tunnevad platvormi tegevuse vastu huvi, võivad osaleda platvormi või selle töörühmade koosolekutel.
   7.   Platvorm võtab eksperdirühmade standardtöökorra alusel vastu oma töökorra.
   8.   Komisjon avaldab platvormi tegevuse kohta kõik asjakohased dokumendid (nt päevakorrad, protokollid ja osalejate esitatud teave) kas registris või selleks ettenähtud veebisaidil, kuhu pääseb registris esitatud lingi kaudu. Dokumenti ei avaldata, kui see kahjustab Euroopa Parlamendi ja nõukogu määruse (EÜ) nr 1049/2001 (13) artiklis 4 määratletud avalikku või erahuvi.
   Artikkel 6
   Koosolekutega seotud kulud
   1.   Platvormi tegevuses osalejatele ei maksta osutatud teenuste eest tasu.
   2.   Sõidu- ja vajaduse korral elamiskulud, mis osalejatel platvormi tegevuses osalemiseks tuleb kanda, hüvitab komisjon kehtivate sise-eeskirjade kohaselt.
   3.   Nimetatud kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 7
   Kehtetuks tunnistamine
   Otsus C(2013) 2236 tunnistatakse kehtetuks.
   Artikkel 8
   Kohaldamine
   Käesolevat otsust kohaldatakse kuni 16. juunini 2019.
   
      Brüssel, 17. juuni 2015
      
         
            Komisjoni nimel
         
         
            komisjoni liige
         
         Pierre MOSCOVICI
      
   
   
      (1)  COM(2012) 722.
   
      (2)  C(2012) 8806 final.
   
      (3)  C(2012) 8805 final.
   
      (4)  Komisjoni otsus C(2013) 2236, 23. aprill 2013, millega luuakse komisjoni eksperdirühm nimetusega „Head maksuhaldustava, agressiivset maksuplaneerimist ja topeltmaksustamist käsitlev platvorm”.
   
      (5)  KOM(2011) 712 (lõplik).
   
      (6)  Euroopa Parlamendi 25. märtsi 2015. aasta resolutsioon iga-aastase maksuraporti kohta.
   
      (7)  Majandus- ja rahandusküsimuste nõukogu 9.12.2014, Euroopa Ülemkogu 18.12.2014.
   
      (8)  Teatis maksustamise läbipaistvuse kohta, et võidelda maksudest kõrvalehoidmise ja maksustamise vältimise vastu (COM(2015) 136) ja ettepanek võtta kasutusele ELi liikmesriikide vaheline maksuotsuseid käsitlev automaatne teabevahetus (COM(2015) 135).
   
      (9)  17. juuni 2015. aasta teatis COM(2015) 302 final.
   
      (10)  Euroopa Parlamendi ja nõukogu määrus (EÜ) nr 45/2001, 18. detsember 2000, üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).
   
      (11)  Presidendi teatis komisjonile „Komisjoni eksperdirühmade raamistik: eeskirjad ja avalik register” (K(2010) 7649 (lõplik)).
   
      (12)  Komisjoni otsus (EL, Euratom) 2015/444, 13. märts 2015, ELi salastatud teabe kaitseks vajalike julgeolekueeskirjade kohta (ELT L 72, 17.3.2015, lk 53).
   
      (13)  Euroopa Parlamendi ja nõukogu määrus (EÜ) nr 1049/2001, 30. mai 2001, üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43). Need erandid on ette nähtud avaliku julgeoleku, sõjaliste küsimuste, rahvusvaheliste suhete, finants-, raha- või majanduspoliitika, isikute eraelu puutumatuse ja isikupuutumatuse, kaubandushuvide, kohtumenetluse ja õigusnõustamise, kontrollimiste/uurimiste/auditite ning institutsioonide otsustamisprotsessi kaitseks.